
Nr.27/139/26.05.2003
RAPORT

asupra propunerii legislative pentru completarea şi modificarea art.68, 70 alin.(1), 71 alin.(1), 73 alin.(1) şi 79 alin.(4) din Codul Muncii

În conformitate cu prevederile art.89 din Regulamentul Camerei Deputaţilor, Comisia pentru muncă şi protecţie socială a fost sesizată pentru dezbatere pe fond cu propunerea legislativă pentru completarea şi modificarea art.68, 70 alin.(1), 71 alin.(1), 73 alin.(1) şi 79 alin.(4) din Codul Muncii, trimisă cu adresa nr.73 din 24 martie 2003.

La întocmirea prezentului raport, Comisia a avut în vedere avizele primite de la Consiliul Legislativ şi Consiliul Economic şi Social.
Comisia a fost sesizată cu dezbaterea şi avizarea propunerii legislative mai sus menţionate în procedură obişnuită.

Propunerea legislativă face parte din categoria legilor organice, conform prevederilor constituţionale.

Propunerea legislativă are ca obiect de reglementare modificarea articolelor 68, 70 alin.(1), 71 alin.(1), 73 alin.(1) şi 79 alin.(4) din legea nr.53/2003 – Codul Muncii, referitoare la concedierea colectivă, dreptul la preaviz şi respectiv la demisie.
Comisia propune Plenului respingerea propunerii legislative întrucât nu poate fi vorba de o mărire a termenului în care se face concedierea colectivă deoarece ar fi pusă în pericol chiar existenţa unităţii care este nevoită să procedeze la disponibilizări colective. O mărire a termenului de la 30 la 60 de zile ar putea însemna chiar falimentul acelei unităţi aflate în incapacitate de plată.
De altfel, şi prin Directivele Uniunii Europene recomandările sunt în sensul reducerii cât mai mult a acestor termene, aceasta fiind în interesul salariatului, pentru a-şi primi drepturile cât mai repede.

La dezbaterea acestui proiect de lege a participat ca invitat din partea Ministerului Muncii şi Solidarităţii Sociale doamna director general Oana Cazan.
La lucrările comisiei au fost prezenţi 19 deputaţi, din totalul de 20 membri ai comisiei.

În urma dezbaterii propunerii legislative în şedinţa din data de 21.05.2003, Comisia propune respingerea acestuia cu 7 voturi pentru şi 3 voturi împotrivă.

